Bilag 8


Afmærkning af fiskeriredskaber udenfor 3 sømil fra basislinjen

Udenfor 3 sømil fra basislinjen i Grønlands fiskeriterritorium skal passive fiskeredskaber være afmærket således:
Forankrede fiskeredskaber

l) Enderne af net, liner og andre forankrede fiskeredskaber skal om dagen være forsynet med bøjer med flag eller radarreflektorer og om natten med lysbøjer, som findes fornødne til at angive redskabets plads og udstrækning. Lys på fiskemærker, skal have fyrkarakteren FL.Y-5s., dvs. udsende 1 gult blink hvert femte sekund (0,3 s lys, 4,7 s mørke), og være synlige hele horisonten rundt i en afstand af mindst 2 sømil.

2) Om dagen skal den vestligste (hvorved forstås halvcirklen af kompasset fra syd gennem vest til og med nord) endebøje af sådanne fiskeredskaber, som strækker sig horisontalt ud i søen, være forsynet med 2 flag, det ene over det andet eller et flag og en radarreflektor, og den østligste (hvorved forstås halvcirklen af kompasset fra nord gennem øst til og med syd) endebøje med et flag eller en radarreflektor. Om natten skal den vestligste endebøje være forsynet med 2 gule lysreflekser samt to gule lys og den østligste med en gul lysrefleks samt et gult lys. Derudover kan en bøje forsynet med et flag eller en radarreflektor om dagen og en gul lysrefleks samt et gult lys om natten sættes 70-100 meter fra hver endebøje for at angive fiskeredskabets retning.

3) Flag som anvendes til afmærkning af fiskeriredskaber, må hverken være røde eller grønne.

4) På fiskeredskaber, som har en større udstrækning end en sømil, skal yderligere bøjer anbringes med højst en sømils mellemrum, så ingen del af de fiskeredskaber, som har en udstrækning af en sømil eller derover, er uden afmærkning. Om dagen skal hver bøje være forsynet med et flag eller en radarreflektor, og om natten skal så mange bøjer som muligt være forsynet med en gul lysrefleks samt et gult lys. I intet tilfælde må afstanden mellem 2 lys på samme fiskeredskab overstige 2 sømil.

5) På fiskeredskaber, som er fastgjort til et fiskerfartøj, kræves ingen bøje i den ende, som er fastgjort til fiskerfartøjet.

6) Hver bøjestage skal have en højde af mindst 2 meter over bøjen.

Drivende redskaber

1) Drivende liner skal afmærkes i hver ende og med mellemrum af ikke over 2 sømil af en bøje med en stage, hvis højde er mindst 2 meter over bøjen. Stagen skal om dagen være forsynet med et flag eller en radarreflektor og om natten med en gul lysrefleks samt et gult lys, der er synligt i en afstand af mindst 2 sømil under god sigtbarhed.

2) På fiskeredskaber, som er fastgjort til et fiskerfartøj, kræves ingen bøje i den ende, som er fastgjort til fiskerfartøjet. 

